KIRJALLINEN KYSYMYS E-1092/00

esittäjä(t): Mary Banotti (PPE-DE) komissiolle

(7. huhtikuuta 2000)

Aihe: Aids Afrikassa

Afrikan koko opetusjärjestelmä uhkaa romahtaa ja maanosan tulevaisuuden näkymät vaarantuvat, koska afrikkalaisista opettajista menehtyy aidsiin 3050 %. Afrikkalaiset lapset saavat vähemmän perusopetusta, kuin 20 vuotta sitten. Tilanne on katastrofaalinen. Mitä tukea komissio myöntää yleisesti opetukseen ja erityisesti opettajien koulutukseen Afrikassa, jotta niin monien aids-epidemiaan menehtyneiden opettajien aiheuttamaa vajausta voidaan yrittää kompensoida?

Poul Nielsonin komission puolesta antama vastaus

(11. toukokuuta 2000)

Komissio on todella huolissaan hi-viruksen (human immunodeficiency virus) ja aidsin (acquired immunodeficiency syndrome) leviämisen aiheuttamasta kriisistä ja on erittäin tietoinen, että hi-viruksella ja aidsilla on tuhoava vaikutus ihmisiin, kotitalouksiin, yhteisöihin ja maihin. Opettajat vähenevät, ja lapset otetaan pois kouluista, jotta heitä voitaisiin hoitaa tai jotta he voisivat hoitaa perheitään.

Tämä vaikuttaa usealla tavalla myös koulutusjärjestelmään. Ensinnäkin hi-virus ja aids vaikuttavat koulutukseen järjestelmänä ja toiseksi koulutusta, opetusta, tutkintovaatimuksia ja opetussuunnitelmaa on muokattava niin, että lisätään tietoja ja kasvatusta seksuaaliseen kanssakäymiseen ja hi-virukseen sekä aidsiin liittyvistä elämänhallinnasta, riskeistä ja suojautumisesta.

Tämän vuoksi avunantajajärjestön ja Euroopan yhteisön on oltava mukana luomassa nykyistä parempaa ympäristöä hi-virusta ja aidsia koskevan koulutuksen tukemiseksi. Yhteisö on jo tukenut useita nuorille suunnattuja hi-virukseen ja aidsiin liittyviä elämänhallinnan opetusohjelmia. Yhteisö myöntää, että tämän alan toimia on lisättävä edelleen.

Kolmannen Lomén yleissopimuksen ja tarkistetun neljännen Lomén yleissopimuksen (19952000) välillä tapahtui huomattava koulutusalaa koskeva muutos. Kolmannessa ja neljännessä Lomén yleissopimuksessa kyseisen alan investointien määrärahat olivat rajalliset ja hajautetut, eikä niitä oltu osoitettu peruskoulutukseen. Tarkistetun neljännen Lomén yleissopimuksen täytäntöönpano merkitsi huomattavaa muutosta. Määrärahoja lisättiin merkittävästi (15 prosenttia kokonaismäärärahoista), ja etusijalle asetettiin peruskoulutus (80 prosenttia koulutuksen kokonaismäärärahoista). Lisäksi opettajien koulutus kuuluu olennaisena osana jokaiseen ohjelmaan.

Kahdeksannen Euroopan kehitysrahaston (EKR) sitoumukset (myös Etelä-Afrikka) esittävä asiakirja on lähetetty suoraan parlamentin jäsenelle sekä parlamentin sihteeristöön. Asiakirjan antama kuva investoinneista on rajallinen, sillä monia huomattavia kansallisia ohjelmia (kuten Nigerian kansallinen ohjelma) ja alueellisia ohjelmia ei ole vielä toteutettu.

Aids-ohjelmat rahoitetaan useista lähteistä, kuten kansallisista maaohjelmista, alueellisista Afrikan, Karibian ja Tyynenmeren (AKT) rahastoista (20 miljoonaa euroa) ja erityisestä aidsia ja väestöä koskevasta budjettikohdasta (+/ 20 miljoonaa euroa vuonna 2000).

Koulutukseen ja terveyteen liittyviä seitsemännen ja kahdeksannen EKR:n toimia ollaan paraikaa arvioimassa. Arvioinnin tuloksena saadaan erityistietoa hi-virukseen ja aidsiin liittyvästä koulutuksesta.

Aids-ohjelmien rahoituksen lisäksi komissio osallistuu aktiivisesti kaikkiin kansainvälisiin foorumeihin, joissa tätä tärkeää kysymystä käsitellään rahoittajien ja muiden osapuolten kanssa. Komissio osallistui Dakarissa 26.28. huhtikuuta 2000 järjestettyyn koulutuksen maailman foorumiin, jonka 27. huhtikuuta 2000 pidetyssä kokouksessa keskusteltiin hi-viruksen ja aidsin huomattavista vaikutuksista peruskoulutukseen.